## La Comunitat Valenciana, Galícia, Aragó i Andalusia exigixen al Ministeri de l’Interior l’enviament urgent d’efectius a les unitats policials autonòmiques

*** Sol·liciten que es constituïsca un grup de treball que impulse la renovació dels convenis firmats entre el Ministeri i estes comunitats autònomes
* Per a suplir les greus mancances de personal, sol·liciten que mentres es resol la renovació dels convenis, s’active l’enviament de personal mitjançant “comissions de servici”**

La Comunitat Valenciana, Aragó, Galícia i Andalusia han remés una carta conjunta al secretari d’estat de Seguretat per a sol·licitar diferents mesures que acaben solucionant el greu problema de dèficit d’efectius que patixen les unitats de policies autonòmiques adscrites a estes quatre comunitats.

Esta nova petició es produïx després que el mes de desembre passat, la consellera de Justícia i Interior Elisa Núñez exposara, en una carta remesa juntament amb els consellers d’estes mateixes autonomies al ministre de l’Interior, Fernando Grande Marlaska, “la necessitat urgent que les unitats policials de les comunitats autònomes, compten amb una dotació suficient d’efectius”.

Atés que la resposta del Ministeri implica la constitució d’un grup de treball per a impulsar la renovació dels convenis formalitzats, tant el secretari autonòmic de Seguretat i Emergències de la Comunitat Valenciana, Javier Montero, com la resta dels secretaris autonòmics que firmen esta nova petició, consideren que este grup de treball ha de constituir-se a la major “brevetat possible”.

D’altra banda, i per a evitar que la situació de minvament en les plantilles acabe convertint-se en un “greu problema de seguretat ciutadana”, sol·liciten que, de manera paral·lela, s’impulse l’enviament de personal mitjançant la modalitat de comissions de servicis, de manera proporcional al percentatge de plantilla en cada comunitat autònoma.

Fecha: 15/02/2024